เมืองไทยวางเป้าโตปีนี้ ปั๊มเบี้ยชีวิต8.8หมื่นล้าน
เมืองไทยประกันชีวิต ขยายทุกช่องทางขาย ปีนี้ทำเบี้ย 8.8 หมื่นล้าน
27 ม.ค. 2558

เมืองไทยประกันชีวิต ขยายทุกช่องทางขาย ปีนี้ทำเบี้ย 8.8 หมื่นล้าน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในปีนี้บริษัทตั้งเป้าทำยอดเติบโตให้ได้ไม่ต่ำกว่า 18% หรือมีเบี้ยรับรวมไม่ต่ำกว่า 88,776 ล้านบาท เมื่อเทียบกับปี 2557 ที่ทำเบี้ยรับรวมได้ 75,234 ล้านบาท หรือเติบโต 25%
ทั้งนี้ แบ่งเป็นเบี้ยรับรายใหม่ 35,275 ล้านบาท เติบโต 28% เบี้ยต่ออายุ 39,958 ล้านบาท เติบโต 22% และมีกำไรสุทธิ 6,000 ล้านบาท หรือเติบโต 10% โดยมีผลตอบแทนจากการลงทุน 5% จากสินทรัพย์ลงทุนทั้งหมด 2.4 แสนล้านบาท เติบโต 26% แต่คาดว่าปีนี้ผลตอบแทนคงลดลงเล็กน้อย เนื่องจากแนวโน้มดอกเบี้ยอยู่ในช่วงขาลง
สำหรับช่องทางขายที่สำคัญในปีที่ผ่านมา ยังคงมาจากธนาคารหรือแบงก์แอสชัวรันส์ที่โตถึง 29% ช่องทางขายตรงเติบโต 23% ช่องทางตัวแทนโต 14% และช่องทางอื่นเติบโต 25% ซึ่งคาดว่าในปีนี้แต่ละช่องทางขายก็ยังคงโตได้อย่างต่อเนื่อง โดยหลักมาจากความรับรู้ของประชาชนด้านประกันมากขึ้น คนไทยเริ่มเข้าสู่สังคมสูงวัยและมีความต้องการด้านประกันภัยสุขภาพเพิ่มขึ้น 
อย่างไรก็ตาม ในส่วนแบงก์แอสชัวรันส์ที่กำลังเติบโตมากในเวลานี้ บริษัทจะเน้นกระชับความร่วมมือกับพันธมิตรที่เป็นสถาบันการเงินต่างๆ และประสานการทำงานอย่างใกล้ชิด ขณะที่ช่องทางความร่วมมือกับพันธมิตรธุรกิจอื่นๆ รวมถึงการตลาดทางตรงอย่างเทเลมาร์เก็ตติ้งและการโฆษณาผ่านโทรทัศน์ที่จะเติบโตทั้งในแนวลึกด้วยการศึกษาวิเคราะห์ความต้องการของลูกค้า เพื่อมาพัฒนาเป็นแบบประกันที่ตอบโจทย์ได้ตรงใจของลูกค้าแต่ละกลุ่ม พร้อมกับทำตลาดในแนวกว้างด้วยการหาพันธมิตรรายใหม่ๆ เข้ามาเพิ่มเติมอย่างต่อเนื่อง
ทั้งนี้ บริษัทจะเปิดตัวแบบประกันใหม่ “โครงการเมืองไทยสุขสันต์” ในช่วงไตรมาสแรกนี้ เพื่อเจาะกลุ่มข้าราชการโดยเฉพาะ ซึ่งจะเสนอความคุ้มครองในส่วนที่เกินจากสวัสดิการของข้าราชการ และปีนี้จะเพิ่มตัวแทนใหม่อีก 1 หมื่นคน จากปัจจุบันที่มีอยู่ 2.6 หมื่นคน
“ด้านบริการเพื่อลูกค้า เราได้ยกระดับการบริการทุกมิติและทุกช่องทางการติดต่อ โดยศูนย์บริการลูกค้าที่ปัจจุบันมีกว่า 153 แห่ง และปีนี้มีแผนจะเปิดเพิ่มอีกกว่า 10 แห่ง เพื่อให้สามารถเข้าถึงไลฟ์สไตล์ของลูกค้า ขณะเดียวกันก็มีแผนที่จะขยายการลงทุนไปยังต่างประเทศด้วย โดยอยู่ระหว่างการศึกษารายละเอียด ซึ่งรูปแบบการลงทุนก็มีทั้งการเปิดสาขาใหม่หรือการร่วมทุนกัน” นายสาระ กล่าว